На основание чл. 26, ал. 4, изречение второ от Закона за нормативните актове, поради необходимостта Общински съвет – Приморско, мандат 2023 – 2027 г. да предприеме навременни мерки за свикване на заседания и взимане на неотложни решения с важно обществено значение, на заинтересованите лица се предоставя 14-дневен срок,считан от 11.11.2023 г., за предложения и становища.  Предложенията могат да бъдат депозирани на адрес – гр. Приморско, ул. „Трети март“ № 56, стая № 103 в деловодството на Общински съвет – Приморско или на следния електронен адрес: primorsko_obsavet@abv.bg
ПРАВИЛНИК

ЗА

ОРГАНИЗАЦИЯТА И ДЕЙНОСТТА

НА ОБЩИНСКИ СЪВЕТ – ПРИМОРСКО
Този правилник е разработен в съответствие със Закона за местното самоуправление и местната администрация и конкретизира правилата за организация на работата на Общинския съвет.

ГЛАВА I
ОБЩИ ПОЛОЖЕНИЯ
Чл. 1. /1/Този правилник урежда организацията и дейността на  общински съвет Приморско, неговите комисии, взаимодействието му с Администрацията на  община Приморско, отношенията му с органите на държавната власт, обществените организации, международните връзки.

             /2/Организацията и дейността на общински съвет Приморско се осъществяват въз основа на Конституцията на Република България, Европейската харта за местното самоуправление, Закона за местното самоуправление и местната администрация (ЗМСМА), действащото законодателство и разпоредбите на този правилник. 
Чл. 2./1/Общински съвет Приморско е орган на местното самоуправление, избран от жителите в Община Приморско при условия и по ред, определени от Изборния кодекс. 

           /2/Общинският съвет се състои от 13 общински съветници. 

                   /3/В своята дейност Общинският съвет се ръководи от следните общи принципи: законност; гарантиране и закрила интересите на жителите на Община Приморско; публичност при взимане решения и тяхното изпълнение; самостоятелност по отношение на държавните органи при вземане на решения; колегиалност.
ГЛАВА II
ОРГАНИЗАЦИЯ И ДЕЙНОСТ НА ОБЩИНСКИЯ СЪВЕТ

      Чл. 3 /1/Общинският съвет – Приморско е орган на местното самоуправление
 избран от населението на общината по определените от Изборния кодекс условия и ред.

       /2/Общинският съвет Приморско разглежда и решава въпроси, които:

1.Конституцията и законите на страната изрично му възлагат;

2.следват от решенията на гражданите на Община Приморско;

3.следват от свободата за инициатива по всеки въпрос, който не е изключен от неговата компетентност или предоставен на друг орган на държавна власт.
Чл.4. /1/Общински съвет Приморско определя политиката за развитие на Община Приморско и контролира нейното осъществяване в следните области:

1.общинското имущество, общинските търговски дружества и предприятия, общинските финанси, данъци и такси и администрацията на община Приморско;

2.устройството и развитието на територията на всички  населените места в община Приморско;

3.образованието;

4.здравеопазването;

5.културата;

6.благоустрояването и комуналните дейности;

7.социалните услуги;

8.опазването на околната среда и рационалното използване на природните ресурси;

9.поддържането и опазването на културни, исторически и архитектурни паметници;

10.развитието на спорта, отдиха и туризма;

11.сигурността, обществения ред и неприкосновеността на собствеността на гражданите.

/2/Общински съвет Приморско изпълнява функциите по чл. 21 от ЗМСМА, както и други задачи от местно значение, които не са от изключителната компетентност на други органи.
      Чл. 5. Основна форма на дейност на Общинския съвет е заседанието.
      Чл.6. /1/. Общинският съвет се свиква на първо заседание от Областния управител в 14 – дневен срок от обявяване на резултатите от изборите.


/2/. Преди началото на първото заседание новоизбраните общински съветници полагат клетвата по чл.32, ал.1 от ЗМСМА. Клетвата се полага в присъствието на граждани на общината, на областния управител или негов представител и на представители на общинската избирателна комисия.


/3/. Първото заседание на новоизбрания общински съвет се открива и ръководи от най – възрастния общински съветник.


/4/. Общинският съвет избира от своя състав Председател и може да избере и Заместник председател на съвета. Изборът е с тайно гласуване и се провежда от Комисия, избрана от Общинския съвет.


/5/. Броят на кандидатурите за Председател и Заместник председател на съвета е неограничен, като право да предлага кандидатура има всеки  общински съветник. Кандидатурите могат да се подлагат на обсъждане, отводи и самоотводи.


/6/. Комисията по избора провежда същия чрез бюлетини, съдържащи името на един отделен кандидат, като гласуването се осъществява по списък от общинските съветници.

/7/. За избран се счита кандидатът, получил повече от половината от гласовете на общия брой на съветниците. Когато никой от кандидатите не е събрал необходимия минимум от гласовете се провежда нов избор /избори/.


Чл.7./1/. Председателят на Общински съвет Приморско освен правомощията по чл. 25 от ЗМСМА:

1. Определя проект на дневен ред за заседанията на Общинския съвет;

2. Разпределя работните материали, свързани с дейността на Общинския съвет между неговите комисии, според компетентността им;
3. Осигурява необходимите условия за работата на комисиите на Общинския съвет и на общинските съветници;
4. Ръководи заседанията на Общинския съвет и удостоверява с подписа си протоколите от заседанията и актовете, приети от общинския съвет;
5. Определя местата в заседателната зала за общинските съветници, участващите със съвещателен глас, гостите и гражданите;
6. Следи за спазването на този правилник;
7. Изпраща на кмета на общината, областния управител и компетентната районна прокуратура препис от приетите от Общинския съвет актове, в седемдневен срок от изготвяне на протокола;
8. Обявява на населението приетите от Общинския съвет актове на официалната интернет страница на Общинския съвет и на Община Приморско, както и по друг подходящ начин;
9. Командирова  кмета на общината и кметовете на кметства в чужбина;
10. Изпълнява и други функции възложени от законите на страната, Общинския съвет и този правилник.


       /2/. Председателят на Общинския съвет изготвя и внася за разглеждане два пъти годишно отчет за дейността на съвета и за неговите комисии, който се разглежда в открито заседание и се разгласява на населението на общината по реда на чл.33 от Правилника.

Чл.8. Заместник -председателят осъществява всички функции на Председателя на Общинския съвет, посочени в чл.7 от настоящия правилник при негово отсъствие.


Чл.9./1/. Общинският съвет определя възнаграждение на Председателя съгласно чл.26 от ЗМСМА.



/2/Общинският съвет определя възнаграждението на Заместник председателя.



/3/За изпълнение на задълженията си общинският съветник получава възнаграждение, както следва:
3.1 месечно възнаграждение от 100 лева/51.13евро;
3.2 възнаграждение за участието си в едно заседание, чийто размер се

определя с Решение на Общинския съвет, прието с мнозинство повече

от половината от общият брой на съветниците;

                     /4/Общият размер на възнаграждението на общинския съветник за един месец не може да надвишава максимума, определен по чл.34,ал.2 от ЗМСМА.

Чл.10./1/. Председателят и Заместник председателят на Общинския съвет могат да бъдат предсрочно освободени от изпълнение на правомощията си като такива, при следните случаи:



А/ по негово писмено искане /подаване на оставка/;



Б/ при трайна невъзможност или системно неизпълнение на задълженията си като Председател и Заместник председател за повече от три месеца с решение на Общинския съвет, съгласно чл.24, ал.3, т.2 от ЗМСМА.



В/ влизане в сила на акт, с който е установен конфликт на интереси по Закона за противодействие на корупцията.


/2/. Искането се разглежда на следващото заседание. Решението се взема с мнозинство повече от половината от гласовете на общия брой съветници.
ГЛАВА III
ЗАСЕДАНИЯ НА ОБЩИНСКИЯ СЪВЕТ

 
Чл.11./1/. Заседанията на Общинския съвет се свикват от неговия Председател, а при негово отсъствие от Заместник председателя:



А/ По негова инициатива;



Б/ По искане на една трета от общинските съветници;




В/ По искане на една пета от избирателите на общината;



Г/ По искане на Областния управител;



/2/. В случай на букви „Б” и „В” подписаното общо искане се отправя до Председателя на съвета, заедно с проект за дневния ред.



/3/. Уведомяването на общинските съветници за заседание се извършва по електронен път не по-късно от 5/пет/ дни преди датата за провеждане на заседанието, а при спешни случаи и в по - кратък срок, но не по - малък от 24 часа, без случаите на разпореждане с общинска собственост.Уведомяването се извършва на електронна поща, декларирана собственоръчно от всеки общински съветник , а при недеклариране на такава, да му бъде създадена служебна поща и да бъде информиран на тази служебна поща , като с получаването му се счита за редовно уведомен за заседанието.  Едновременно с поканите на съветниците се изпращат проекта за дневен ред, проекторешенията и други материали за заседанието.



/4/. Уведомяването на общинските съветници за извънредно заседание при разпореждане с общинска собственост , свързано с оперативни програми и проекти може да се извърши и в по-кратък срок от срока по ал.3 ,но не по-малък от 24 часа. 
/5/.В случаи на букви „Б”, „В” и „Г” на ал.1 от настоящия текст, Председателят на Общинския съвет  е длъжен да насрочи заседание в седемдневен срок от внасяне на искането. След изтичане на този срок заседанието се свиква от вносителя на искането или от Областния управител и се провежда в седемдневен срок от свикването.



/6/. Редовните заседания се провеждат обикновено всеки последен четвъртък от месеца. Ако този ден е празничен, почивен или Кмета на община Приморско отсъства, Председателят на Общински съвет - Приморско определя друг ден за провеждане на заседание.



/7/. Общинският съвет се свиква на заседание не по – малко от шест пъти годишно. Ако в продължение на три месеца Общинският съвет не проведе заседание правомощията му се прекратяват с решение на Общинската избирателна комисия и в тримесечен срок се провеждат нови избори за общински съвет.


Чл.12/1/. Въпросите, предстоящи за разглеждане в заседание, постъпили в деловодството на Общински съвет - Приморско до 15 /петнадесето/ число на месеца, проекторешенията и материалите по тях се подготвят и обсъждат от постоянните и временни комисии на Съвета, като за целта могат да се привличат експерти и консултанти. 


        /2/. Заседанията се ръководят от Председателя на съвета, а при негово отсъствие от Заместник председателя на Общинския съвет или от друг общински съветник, избран с явно гласуване от Общинския съвет.


Чл.13/1/. Заседания за осъществяване на контрол върху актовете на Кмета чрез отмяна или оспорване на основание чл.45,ал.2 от ЗМСМА се свикват по инициатива на лицата по чл.11,ал.1 от Правилника.



/2/. Заседанията по ал.1 се свикват с покана най – малко три дни преди заседанието.



/3/. Заседанията по ал.1 се провеждат в 14 – дневен срок от получаване на актовете на Кмета в Общинския съвет.


Чл.14/1/. Заседанията по разглеждане на върнати за ново обсъждане актове на Общинския съвет на основание чл.45, ал.4 и 5 от ЗМСМА се свикват от Председателя на Общинският съвет.



/2/. Заседанията по ал.1 се свикват с покана най – малко три дни преди заседанието.



/3/. Заседанията по ал.1 се провеждат в 14- дневен срок от получаването в Общинския съвет на върнатия за ново обсъждане акт, заедно с мотивите за връщането му.



/4/. Общинският съвет може да отмени, да измени или да приеме повторно върнатия за ново обсъждане акт.



/5/. Актът, върнат за ново обсъждане, се приема повторно с мнозинството, определено в закон, но не с по – малко от повече от половината от общия брой на общинските съветници.


Чл.15/1/. Заседанията на Общинския съвет са публични, като в залата се осигуряват места за представители на средствата за масова информация, политически сили, държавни органи и граждани.



/2/. В отделни случаи Съветът може да реши заседанието да се проведе при закрити врати. 

1. Заседанията на Общинския съвет се провеждат при закрити врати, когато важни държавни или обществени интереси налагат това.
2. Предложение за провеждане на заседание при закрити врати могат да направят председателят на Общинския съвет, общинските съветници или кмета на общината.

3. При постъпило предложение за закрито заседание председателят поканва всички външни лица да напуснат залата. След като изслуша мотивите на вносителя на предложението, Общинският съвет го обсъжда и взема решение. Съобразно резултата от гласуването заседанието продължава като закрито или открито.
4. Обсъжданията и протоколът от закритото заседание са държавна, съответно служебна тайна и обвързват със съответните задължения всички общински съветници и другите лица, които имат достъп до тях.

5. Решенията, взети на закрито заседание, се обявяват публично по общия ред.


        /3/. Гражданите могат да се изказват, да отправят питания, становища и предложения от компетентността на Общинския съвет, Кмета или общинската администрация, представляващи обществен интерес и да получават отговори по ред, начин и в срок, определени в правилника след изрично решение на Общинския съвет с явно гласуване в рамките на до 3/три/ минути. 


       /4/. /изм. с Решение №56/28.03.2024/ Председателят на общинския съвет свиква заседанията и определя начина на провеждането им, като осигурява публичност и пряко излъчване на интернет страницата на общинския съвет или на общината на заседанията, освен ако общинският съвет реши отделно заседание да бъде закрито.
               /5/. /нова с Решение №56/28.03.2024/ Дневният ред за всяко предстоящо заседание на общинския съвет и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
               /6/. /нова с Решение №56/28.03.2024 в сила от 01.07.2024г./ Всяко открито заседание на общинския съвет се излъчва в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.
          Чл.16. Заседанията се провеждат в гр. Приморско, освен ако при други обстоятелства Съветът реши заседанието да се проведе в друго населено място на територията на общината.


Чл.17./1/. Председателят открива заседанието, когато присъстват повече от половината от общия брой общински съветници.



/2/. Председателят открива заседанието, когато в залата първоначално липсва необходимия кворум от общински съветници, прекратява същото и насрочва датата, часа и мястото на следващото заседание.


Чл.18. След откриване на заседанието от Председателя се пристъпва към гласуване на проекта за дневен ред. След приемането на окончателния дневен ред, на заседанието не могат да се обсъждат  невключени в него въпроси.

Чл.19. Кметът на община Приморско, заместник-кметът и кметовете на населените места към община Приморско участват в заседанията с право на съвещателен глас. Кметовете участват и се изслушват по въпроси, отнасящи се до съответните кметства.

Чл.20/1/. Председателят ръководи заседанията и дава думата за изказвания на съветниците. Същият може да съставя списък на желаещите за изказвания и определя реда им, съобразно поредността на записванията.



/2/. Общинският съветник не може да се изказва без да е получил думата от Председателя. Думата се иска от място с вдигане на ръка или чрез предварителна заявка в горепосочения списък.Изказването е в рамките на 5 мин.

Чл.21/1/. В случай, че говорещият се отклонява от обсъждания въпрос или превишава определеното време за изказване, Председателят го предупреждава, а ако нарушението продължава му отнема думата. 


Чл.22/1/. Общинските съветници имат право на реплика, която представлява кратко възражение по съществото на току – що приключило изказване. Тя се прави веднага след изказването и не може да трае повече от две минути. По едно изказване се допускат най – много три реплики. 



/2/. След направените реплики, изказалият се общински съветник има право на отговор /дуплика/ с времетраене не повече от две минути.


Чл.23. Общинският съветник има право на лично обяснение с времетраене до три минути в случаите, когато:



1/ В изказване на заседанието е лично засегнат;



2/ Желае да обясни мотивите за свой отрицателен вот при гласуване по време на същото заседание. Не се допуска обяснение на отрицателен вот при тайно гласуване. Думата за лични обяснения на отрицателен вот се дава най – много на двама общински съветници, непосредствено след проведеното гласуване на въпрос по същество.


Чл.24./1/. По процедурни въпроси думата се дава незабавно.


 /2/. Процедурни са въпросите, свързани с предложения за прекратяване или отлагане на разискванията, за изменение на начина и реда за гласуване, за възражения срещу реда за водене на заседанието и за нарушения на Правилника.


Чл.25. Думата се дава незабавно при поискване от Кмета на общината, Заместника му, Областния управител и Председателите на постоянни комисии.


Чл.26. Когато списъкът със заявките за изказвания е изчерпан и никой от общинските съветници не иска думата, Председателят обявява  разискванията за прекратени.


Чл.27./1/. Председателят може да прекъсне заседанието по искане на общинските съветници от групата на дадена политическа сила или на отделен съветник за не повече от 30 минути и само веднъж по време на едно дневно заседание.



/2/. Председателят може да прекъсне заседанието за определено време в случай на шум, безредие или друга ненормална за работа обстановка, както и когато важни причини извън заседанието налагат това. 


Чл.28. В изпълнение на правомощията си Общинският съвет приема Правилници, Наредби, Инструкции, Решения, Декларации и Обръщения.


Чл.29./1/.Решенията на Общинския съвет се приемат с явно гласуване с мнозинство повече от половината от присъстващите съветници. В отделни случаи Съветът може да реши гласуването да бъде тайно.



/2/. Решенията на Общинския съвет по чл.21, ал. 1, т.1, 2, 3, 6, 7, 8, 9, 10, 16, 17 и 20 и по чл.21а, ал.3 от ЗМСМА се приемат с мнозинство повече от половината от общия брой на съветниците.



/3/. Решенията на Общинския съвет по чл.21, ал.1, т.6, 7, 8, 9, 10, 14 и 15 от ЗМСМА се приемат с поименно гласуване, което се отразява в протокола от заседанието. 



/4/. Гласува се лично. Гласува се „за”, „против” и „въздържал се”.



/5/. Явното гласуване се осъществява чрез вдигане на ръка, чрез саморъчно записване на имената, поименно или чрез компютърно устройство.



/6/. Тайното гласуване се осъществява чрез бюлетин.



/7/.  При наличие на частен интерес , съгласно чл.76 от Закона за противодействие на корупцията, общинският съветник няма право да участва в подготовката, обсъждането, приемането, издаването или постановяването на актове.

Чл.30. Председателят обявява, че се пристъпва към гласуване. Докато трае гласуването думата не може да бъде давана никому.


Чл.31. Всички направени предложения се поставят на гласуване по реда на тяхното постъпване.


Чл.32. Резултатът от гласуването се обявява от Председателя.


Чл.33./1/. Решенията на Общинския съвет се обявяват на населението в общината чрез местните средства за масова информация, чрез оповестяване и излагане на информационни табла пред сградата на общината и кметствата на населените места, чрез общинските съветници, които уведомяват своите избиратели, чрез обявяване  на интернет страницата на община Приморско или по друг подходящ начин.



/2/. Кметът на Общината определя подходящо помещение в сградата на общината, където се съхраняват копия от актовете на общинския съвет от последните 10 години на хартиен носител и се осигурява достъп на желаещите граждани да ги четат на място в рамките на осемчасово работно време във всеки работен ден. На всеки гражданин, желаещ да получи копие от даден акт на общинския съвет, се осигурява възможност за това срещу заплащане. 


Чл.34./1/. На всяко заседание на Общинския съвет се води протокол, който се записва на диктофон.Протоколът се подписва от Председателя и техническия сътрудник. В него се вписват пълния тест на изказванията, предложенията, начинът на гласуването им и всички взети решения по обсъжданите въпроси. Всички писмени материали, представени на заседанието се прилагат към протокола и се считат за неразделна част от него. Протоколът се приключва най - късно 7 дни от датата на заседанието. 



/2/ Председателят на съвета отговаря за достоверността на съдържанието на протокола. Общинските съветници имат право в седемдевен срок от деня на заседанието, да прегледат протокола  и писмено да поискат поправки в него. При спор въпросът се решава от съвета на следващото заседание. 

                   /3/ /нова с Решение №56/28.03.2024/Протоколът от заседанието на общинския съвет се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

Чл.35. Административното обслужване на Общинския съвет се извършва съгласно чл.29а от ЗМСМА.

          Чл.35а. /нов с Решение №56/28.03.2024/ В общинския съвет се създава и поддържа публичен електронен регистър на питанията на общинските съветници към кмета и отговорите към тях. Питанията и отговорите към тях се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

ГЛАВА IV
ОБЩИНСКИ СЪВЕТНИЦИ


Чл.36. Пълномощията, правата и задълженията на общинските съветници извън тези по Глава IV от ЗМСМА се уреждат със следващите разпоредби по този Правилник.


Чл.37. Общинският съветник не може да бъде избиран в състава на повече от три постоянни комисии, а във временните комисии – без ограничения.


Чл.38./1/. Общинските съветници могат да отсъстват от заседания на съвета и постоянните комисии само по уважителни причини, за което са длъжни да уведомят писмено Председателя на съвета, респективно този на съответната комисия, в срок не по-малък от 24 часа преди заседанието .



/2/. Общинският съветник не може да участва при вземането на решения, които се отнасят до негови имуществени интереси или до имуществени интереси на съпруг, роднина по права линия и по съребрена линия до четвърта степен включително и по сватовство до втора степен включително.


Чл.39. Общинските съветници имат право да се запознаят подробно с предвидените за обсъждане въпроси в дневния ред на заседанието. За целта кметът предоставя специално помещение, където са изложени на разположение на съветниците материалите, за което те се уведомяват с покана на заседанието.


Чл.40.  Във връзка с правомощията на съветниците по чл.33 от ЗМСМА, Кметовете и другите длъжностни лица на територията на общината са длъжни да приемат по всяко време на работния си ден общински съветници, да отговарят на интересуващи ги въпроси и да им предоставят необходимата информация. На писмено поставени от общинските съветници въпроси посочените лица са задължени да отговорят не по-късно от 14 /четиринадесет/ календарни дни.

Чл.41. Общинските съветници могат да се обединят по партии и коалиции в групи и по професионален признак за проучване на отделни въпроси, за внасяне на общи предложения, както и за осъществяване на контрол по изпълнението на решенията на съвета.


Чл.42. Всеки общински съветник получава от съвета служебна карта, с която се легитимира при осъществяване на дейността и функциите си.


Чл.43. За полагащия се неплатен служебен отпуск съгласно чл.34, ал.3 от ЗМСМА на общинските съветници се издават служебни удостоверения от Председателя на съвета.


Чл.44./1/. Общинският съветник получава възнаграждение за участието си в заседания на Общинския съвет и на неговите комисии.



/2/. За времето, през което изпълнява задълженията си по този закон общинският съветник получава неплатен отпуск, който се зачита за трудов стаж.


Чл.45.  /1/ Разходите на общинския съветник във връзка с работата му в общинския съвет в размер до 200 лв./102.26 евро  месечно се поемат изцяло от бюджета на Общинския съвет. Сумата се предоставя ежемесечно на общинския съветник, който определя начина на разпределението ѝ. Тези средства се разходват за покриване на разноски, направени от общинския съветник, във връзка с работата му в Съвета като, но не само: пътни, разходи за телефон, организиране на приемни, срещи с избиратели, обучения, квалификации, експертизи и проучвания, и други дейности;

                    /2/ Разходите по ал. 1 се отчитат с фактури или други разходо-

оправдателни документи, съгласно действащото законодателство.

Чл.46./1/ Общинският съветник не може: 
1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие в община Приморско;

2. да заема длъжност като общински съветник или подобна длъжност в друга държава - членка на Европейския съюз;

3. да е едноличен търговец, съдружник, акционер, член на управителен, надзорен или контролен съвет на търговско дружество, което има сключени договори с общината, в която е общински съветник, както и с търговски дружества с общинско участие или с общински предприятия на община Приморско.


/2/. В едномесечен срок от обявяването на изборните резултати лице, което при избирането му за общински съветник заема длъжност по ал.1 подава молба за освобождаването му от заеманата длъжност и уведомява писмено за това Председателя на общинския съвет и Общинската избирателна комисия. 


Чл.47./1/. Общинските съветници имат право да отправят питания в устна или писмена форма до Кмета и неговите заместници.



/2/. Тези питания те отправят устно по време на заседание или писмено чрез Председателя на съвета. Председателят огласява постъпилите писмения питания.



/3/. Общинският съветник изрично посочва в питането дали желае писмен отговор.



/4/. Председателят на съвета взема мерки за своевременното уведомяване на адресанта на питането.


Чл.48./1/. Отговорът на питането може да бъде устен или писмен.



/2/. Писменият отговор се дава в срок не по – късно от 14 дни от датата на уведомлението и се депозира при Председателя на ОбС, за което се съобщава на отправилия питането съветник.



/3/. В случай, че отговорът е устен, той се дава по възможност до края на дневния ред на съответното заседание или най – късно на следващото заседание.



/4/. Постъпилите писмени отговори на питания се оповестяват от Председателя на съвета в следващото заседание преди разглеждането на дневния ред.



/5/. Питането или отговорът по него се изключват от дневния ред, когато общинският съветник, отправил питането, отсъства. 


Чл.49. Питанията трябва да са конкретно формулирани и да не съдържат становища и коментари по съществото на поставения въпрос, както и обвинения и лични нападки към адресата и трети лица. 


Чл.50. По отговорите на питанията се допускат разисквания след решение на Общинския съвет. Извън това питащият общински съветник има възможност да изрази удовлетворението или неудовлетворението си от отговора, като обясни мотивите си за това с времетраене до 5 минути. 


Чл.51./1/. Председателят на съвета може да налага следните дисциплинарни санкции на общинския съветник:

· забележка;

· отнемане на думата;

· отстраняване от заседанието до следващото заседание.
/2/. Забележка се прави на общински съветник, който се отклони от предмета на разискванията или наруши реда на заседанието по какъвто и да е друг начин.
/3/. Забележка се прави и на общински съветник, който се е обърнал към свой колега от общинския съвет, служител на общинска администрация или гражданин с оскърбителни или обидни думи, жестове или заплаха.
/4/. Председателят на Общинския съвет отнема думата на общински съветник, който:
 4.1 по време на изказването си има направена забележка, но продължава да нарушава реда на заседанието;  
4.2 след изтичане на времето за изказване продължава изложението си, въпреки поканата на председателя да го прекрати;

4.3 след направена забележка и предупреждение от председателя продължи да се отклонява от обсъждания въпрос.
/5/. След решение на Общинския съвет председателят отстранява от едно заседание общински съветник, който:

5.1 възразява против наложената дисциплинарна мярка по груб и непристоен начин;

5.2 продължително и непрекъснато не дава възможност за нормална работа по време на заседание;

5.3 след налагане на някоя от мерките по чл.51, ал.1 продължава да нарушава реда.
/6/. Предложението за отстраняване на общински съветник от заседанието може да бъде направено от Председателя на съвета или от всеки общински съветник. Предложението е процедурно и се разглежда и гласува незабавно с явно гласуване. Решението се приема с обикновено мнозинство от присъстващите общински съветници.

/7/. Отстраненият общински съветник не получава възнаграждение за заседанието, от което е бил отстранен.

/8/. Дисциплинарните наказания се отразяват в протокола на съответното заседание.

Чл.52. Пълномощията на общинския съветник се прекратяват предсрочно в случаите на чл.30, ал.4 от ЗМСМА. Обстоятелствата по чл.30, ал.4 от ЗМСМА се установяват с документи , издадени от компетентните органи, които се изпращат от Председателя на Общинския съвет в Общинската избирателна комисия в тридневен срок от издаването им.
Чл.53./1/. На основание чл.21а от ЗМСМА Общинският съвет може да избере обществен посредник, който съдейства за спазване правилата и законните интереси на гражданите пред органите на местното самоуправление и местната администрация.


/2/. Общественият посредник се избира и освобождава с мнозинство 2/3 от общия брой на общинските съветници.


/3/. Организацията и дейността на обществения посредник се уреждат с правилник, приет от общинския съвет.

ГЛАВА V
КОМИСИИ НА ОБЩИНСКИЯ СЪВЕТ
Чл.54./1/. Общинският съвет избира от състава на съветниците с явно гласуване комисии.
         /2/. Комисиите на Общинския съвет са постоянни и временни.

     /3/.Постоянните комисии на Общинския съвет имат следните задачи:

1.проучват потребностите на населението в съответната област и правят предложения за решаване на констатирани проблеми;

2.подпомагат Общинския съвет при подготовката на решения по въпроси, внесени за обсъждане и решаване;

3.осъществяват контрол за изпълнение на решенията на Общинския съвет.

Чл.55. Общинският съвет образува следните постоянни комисии:

1. Комисия по законност,нормативна уредба,обществен ред,сигнали и жалби – контрол върху дейността и актовете на общинска администрация и общински съвет, опазване на обществения ред, разглеждане на сигнали и жалби от физически и юридически лица.
2. Комисия по устройство на територията,транспорт и инфраструктура – устройство и развитие на територията на населените места, благоустройство, транспорт, пристанищна инфраструктура, безопасност. 

3. Комисия по общинска собственост,горско стопанство, околна среда,
лов и риболов – придобиване, стопанисване ,управление и разпореждане с общинско имущество,създаване,преобразуване и прекратяване на дружества и предприятия с общинско участие,прилагане на ЗСПЗЗ и Закона за горите,опазване на околната среда, охрана на полските имоти.
4. Комисия по бюджет,финанси и данъчна политика – разглеждане на годишния бюджет на общината и актуализациите му, местни данъци и такси,средства от европейски фондове и програми.
5. Комисия по образование, култура,спорт, вероизповедания, здравеопазване,  социална политика и младежки дейности – предучилищно възпитание, начално, основно и средно образование, читалища, библиотеки, музеи, местни традиции и обичаи,здравно обслужване,социални грижи и помощи.
6. Комисия по туризъм,търговия и рекламна дейност – стопански туризъм във всичките му форми, търговия и рекламна дейност.
7. /изм.и доп.с Решение №388/25.11.2025г./ Комисия по конфликт на интереси и етика – правомощия съгласно ЗПК, както и разглеждане на сигнали за нарушения на Етичния кодекс на общинските съветници, включително сигнали за неетично поведение.
Чл.56. Временните комисии се създават от Общинския съвет за конкретно определени случаи или дейности и се прекратяват с решение на съвета след отпадане на необходимостта от съществуването им.
Чл.57. Съставът на постоянните комисии е от 3 до 5 члена общински съветници, като в тях могат да се привличат експерти, консултанти и други специалисти, които участват в заседанията на комисиите с право на съвещателен глас.
Чл.58. Ръководството на всяка постоянна комисия се състои от Председател и членове, които се избират от Общинския съвет с явно гласуване.
Чл.59. Освен в предвидените в чл.49, ал.1 от ЗМСМА правомощия и задачи постоянните комисии могат:


1/ По решение на съвета да бъдат оторизирани с осъществяването на други функции, за изпълнението на които се отчитат пред съвета;


2/ При осъществяване на дейността си по контрол върху изпълнението на решенията на съвета да сезират съответните органи и длъжностни лица за допуснати нарушения;
Чл.60./1/. Постоянните комисии се свикват на заседание от Председателя на Общински съвет Приморско или от Председателя на съответната постоянна комисия по предварително изготвен дневен ред за всяка комисия. 


/2/. Уведомяването на общинските съветници за заседанията на постоянните комисии става с кратко съобщение на служебните телефони или на електронните пощи най-късно два дни преди провеждане на заседанието.
          /3/Комисиите заседават по необходимост. 

         /4/ Комисиите могат да провеждат съвместни заседания, които се ръководят от Председателя на Общинския съвет.
                   /5//нова с Решение №56/28.03.2024/ Дневният ред за всяко предстоящо заседание на комисиите и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
         /6/ /нова с Решение №56/28.03.2024 в сила от 01.07.2024г./ Заседанията на комисиите се излъчват в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.
Чл.61./1/.Заседанията на постоянните комисии са законни, ако на тях присъстват повече от половината от членовете им.


/2/. Комисиите вземат решения с обикновено мнозинство.


/3/. За заседанието на комисиите се води протокол, в който се отразява дата, час, предложенията, разискванията и приетите решения. Протоколът се подписва от Председателя на съответната комисия и техническия сътрудник на Общински съвет и се съхранява при Председателя на съвета. Представените по разискванията въпроси, материали, документи, експертни оценки, проучвания и други се прилагат и описват в протокола и се считат за неразделна част от него.

          /4//нова с Решение №56/28.03.2024/Протоколът от всяко заседание на комисия се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.


/5/. Гражданите и юридическите лица могат да внасят писмени предложения и становища в комисиите на Общинския съвет.
Чл.62./1/. Постоянните комисии предоставят приетите в тях с решения предложения, препоръки, становища и др. на Председателя на съвета, който ги внася за разглеждане на предстоящите заседания на Общинския съвет.


/2/. При предоставянето на тези предложения и препоръки задължително се отразява и становището на онези членове от постоянната комисия, които не са били съгласни с тях.


/3/. Всички предложения и препоръки на комисиите се разглеждат от комисията по законност и нормативна уредба за мнение по тяхната законосъобразност.
Чл.63. По отделни въпроси могат да бъдат извършвани проучвания и проверки и се приемат общи положения и препоръки от няколко постоянни комисии на съвместни заседания. В тези случаи общите предложения и решения се предават на Председателя на съвета, подписани от председателите на тези постоянни комисии.
Чл.64. В периода на съществуването си временните комисии осъществяват своята дейност съобразно предвидените по – горе правила за постоянните комисии.

ГЛАВА VI
КОНТРОЛ ВЪРХУ ДЕЙНОСТТА И АКТОВЕТЕ НА КМЕТА


Чл.65./1/. Пълномощията на Кмета на община Приморско и кметовете на населени места се прекратяват предсрочно при случаите уредени в чл.42 от ЗМСМА.



/2/. В случаите по чл.42 ал.1 т.1. от ЗМСМА в 3-дневен срок от подаване на оставката , Председателят на Общински съвет я изпраща в ОИК.


Чл.66./1/. Кметът на община Приморско изпраща до Общинския съвет административните актове, както и договорите, и техните изменения и допълнения, издадени в изпълнение на актовете, приети от съвета,  в тридневен срок от издаването или подписването им.
          Чл.67. Кметът на Общината представя пред Общинския съвет програма за управление за срока на мандата в тримесечен срок от полагането на клетвата. Кметът представя пред Общинския съвет годишен отчет за изпълнението на програмата в срок до 31 януари.


Чл.68. Кметът на общината организира изпълнението на актовете на общинския съвет и внася в Общинския съвет отчет за изпълнението им веднъж годишно.

ГЛАВА VII
ПРЕХОДНИ И ЗАКЛЮЧИТЕЛНИ РАЗПОРЕДБИ
&1.Този Правилник и решенията, съставляващи неразделна част от него могат да се изменят и /или/ допълват по предложения на Председателя на Общинския съвет, на Кмета на общината или по искане на 1/5 от общия брой на общинските съветници. Решението за приемане, изменение и /или/ допълнение на Правилника и решенията към него се взема с мнозинство от повече от половината от общия брой на общинските съветници с явно гласуване. 

     &2.Този Правилник се приема на основание чл.21, ал.3 от ЗМСМА.
     &3.Настоящият правилник влиза в сила от деня на приемането му от Общинския съвет и изтичането на законовите срокове за неговото обжалване. 

Председател на Общински съвет – Приморско:.................................

                                                                                    Златина Тюлиева

Приет с Решение № 03 от Протокол № 02/07.12.2023г. на редовно заседание на Общински съвет – Приморско.
· Изм. и допълнение с Решение №56/28.03.2024г. в чл.15, ал.4, нова ал.5, нова ал.6, чл.34 нова ал.3, нов чл.35а , чл.60 нова ал.5, ал.6, чл.61 нова ал.4
На основание чл. 28, ал. 2 от Закона за нормативните актове Ви предоставяме следните: 

Мотиви за приемане  на Правилник за организацията и дейността на Общински съвет- Приморско
I. Причини, които налагат приемане на Правилник за организацията и дейността на Общински съвет- Приморско

На основание чл. 21, ал. 3 от ЗМСМА Общинският съвет приема правилник за организацията и дейността на общинския съвет, неговите комисии и взаимодействието му с общинската администрация. В тази законова разпоредба са изложени и основните причини, които налагат приемането на такъв правилник. С този нормативен акт колективният орган урежда правилата, които ще спазва при своята работа и по които ще взаимодейства с общинската администрация.
Към настоящия момент действа правилник за организацията и дейността на Общински съвет – Приморско, приет в края на 2019 година. Нормите на действащия правилник се нуждаят от прецизиране, за да не се създават трудности при неговото прилагане. От друга страна редица от нормите на действащия правилник са утвърдени в практиката и съответстват на законите в Република България.

В настоящия проект за правилник нормите са по-добре систематизирани и подредени. Целта е да се постигне по–голяма яснота на нормативния акт и да се улесни неговото прилагане. 

С проекта за Правилник за организацията и дейността на общинския съвет се въвеждат и нови норми, които липсват в действащия към настоящия момент Правилник. Целта, която се преследва с новите текстове е уреждане на възникнали в практиката ситуации, за които е липсвало правило в нормативния акт. 

             II. Цели, които се поставят с предложения Проект и очаквани резултати:
В резултат на приемане на Проекта за Правилник за организацията и дейността на Общински съвет – Приморско се очаква да се подобри организацията и работата на съвета. 

          III. Финансови и други средства, необходими за прилагане на новият правилник.
            Прилагането на новата уредба е свързана с изразходване на финансови средства от бюджета на общината. Съгласно чл. 84 от Закона за публичните финанси (ЗПФ) кметът на общината разработва и внася в Общинския съвет окончателния проект на бюджета на общината. Съгласно чл. 94 от ЗПФ, Общинският съвет приема бюджета на общината за съответната година, в т.ч. и разходите за възнаграждения на общинските съветници и разходите за издръжка на общинския съвет. Планираният годишен размер на разходите за възнаграждения на общинските съветници се съобразява с определените месечни такива в настоящия Правилник, респективно с изискванията на чл. 26 и чл. 34 от ЗМСМА.

 

IV. Анализ на съответствие с правото на Европейския съюз.
Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя. Проектът е разработен в съответствие с Европейската харта за местно самоуправление. Тази харта е документа подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на Правилник е с предмет на подзаконов нормативен акт, който подлежи на издаване на основание чл. 21, ал. 2 и ал. 3 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление.

 

На заинтересованите лица се предоставя 14-дневен срок, считан от 11.11.2023 г., за предложения и становища. Предоставеният срок е предвиденият в чл. 26, ал.4, изречение второ, от ЗНА, поради необходимостта Общински съвет – Приморско, мандат 2023 – 2027 г. да предприеме навременни мерки за свикване на заседания и взимане на неотложни решения, важни за община Приморско.



